બેઠક બાદ ઉત્તમકુમાર રેડ્ડીએ જણાવ્યું હતું કે, અમે આગામી વિધાનસભાની ચૂંટણી સાથે મળી લડવા મહાગઠબંધનની રચનાનો નિર્ણય કર્યો છે. અમે મહાગઠબંધનના એજન્ડા પર કામ કરી રહ્યા છીએ. તેલંગણા જનસમિતિ અને સીપીએમ જેવી સમાન વિચારધારા ધરાવતી પાર્ટીઓને મહાગઠબંધનમાં જોડવાના પ્રયાસો ચાલી રહ્યા છે. ઉત્તમકુમાર રેડ્ડીએ આરોપ મૂક્યો હતો કે, કાર્યકારી સીએમ ચંદ્રશેખર રાવ વિપક્ષના નેતાઓ સામે જૂના કેસો ખોદી કાઢી ધરપકડ કરાવી રહ્યા છે. જો કેસીઆર સત્તા પર રહેશે તો રાજ્યમાં મુક્ત અને ન્યાયી ચૂંટણી નહીં યોજાય, તેથી રાજ્યપાલે તેલંગણામાં રાષ્ટ્રપતિશાસનની ભલામણ કરવી જોઈએ.